Autor: Oliver Rand
Laupäev, 22. september 2018.Loe kommentaare
| Kommenteeri
Foto: Valmar VoolaidKuressaare kindluse läänebastionil augustis avatud täielikult taastatud pukktuuliku tiivad pandi neljapäeval käima ja juba jahvatati rukkist ka esimene jahupartii.
“Praegu on veel tiibade seadistamise periood, kuid peagi peaksid need juba tavapäraselt töös olema,” lausus OÜ Lükkepakk hiidlasest tuulikumeister Viktor Tammsaar. “Suurte tuultega tiivad muidugi pöörlema ei hakka ja siis pannakse need seisma.”
Ka eile pärastlõunal puhus tavapärasest pisut tugevam tuul ja tuuliku tiivad ringlesid sedavõrd intensiivselt, et kohati oli tunne, et need lendavad eest minema.
Ka pukktuulik ise kõikus tugeva tuule käes märgatavalt, kuid tuulikus endas vibratsiooni väga tunda ei olnudki. Viktor Tammsaar ja koos temaga tuuliku püstitanud ja siseseadmed valmistanud Olari Aassalu olid ametis tugevamate tuulepuhangute aegu tiibade kiiruse aeglasemaks reguleerimisega.
Juba neljapäeval, kui tiibu käivitati, prooviti ka rukkist jahu jahvatamist ning esimene proovipartii õnnestus. Palju seda ei olnud, kuid esialgu polnudki eesmärk jahu saada, vaid tuulik käivitada.
“Mis Saaremaa Muuseum saadavast jahust teeb, seda ei oska öelda, kuid vaevalt nad selle ära viskavad,” viskas Tammsaar nalja. Varem on muuseumi töötajad avaldanud arvamust, et tulevikus saaks pukktuuliku jahust valmistada lossileiba või -saia.
Tuuliku taastamine oli Saaremaa Muuseumi, Tuulikute Meistrikoja ja Altia Eesti AS-i ühisprojekt vabariigi 100. aastapäeva tähistamiseks. Tuuliku püstitamist alustati juuli algul, mil valmis selle jalg ning paigaldati tuuliku karkass, tiivad, võll ja muud osad.
Edaspidi on tuulik muuseumi lahtiolekuaegadel ka külastajatele seest avatud, et saaks kaeda tuuliku mehhanisme ja toimimismoodust.
Saaremaa Muuseumi andmetel oli tuuleveski ajalooliselt tavapärane Kuressaare kindluse osa. On teada, et 17. sajandil asus see praegusel läänebastionil. Seal paiknenud tuulik hävis hiljemalt 1711. aastal. 1787. aastal ehitati kohaliku kaupmehe Jelisar Beloussovi initsiatiivil põhjabastioni suurtükitorni müüridele uus Hollandi-tüüpi tuulik. Tuulik püsis sellel kohal 18. novembrini 1795, mil see hävis tulekahjus.
Kuressaare tuulik on järjekorras juba kuues, mis sai uue elu Altia Eesti AS-i ja selle kaubamärgi Saaremaa Vodka toel.
Oliver Rand